भगवंतनगर (उन्नाव)। विधुत विभाग की लापरवाही भगवंतनगर कस्बेे में कभी भी बड़ी घटना का कारण बन सकती है। यहां कई महीने से पूर्व एक घर पर गिरे विद्युत पोल को अभी तक सीधा नहींं किया जा सका है। स्थिति यह हैं कि विद्युत पोल में लगे तार छत को छू रहे हैं। मामला नगर पंचायत भगवंत नगर के वार्ड 10 का है। यहां करीब दो माह पूर्व तेज हवा के झोंके में विद्युत पोल गिरा था। यह जमीन पर गिरने के पूर्व रामप्रताप मिस्त्री के घर की छत पर टिक गया था। पोल गिरने के बाद से भवन स्वामी के अलावा नपं सदस्य विश्वदीप शुक्ला द्वारा कई बार विभाग को लिखित व मौखिक रूप से जानकारी देकर पोल सीधा करवाने की मांग की जा चुकी है, परंतु अब तक विभागीय कर्मचारियों ने इसे सीधा करने की जहमत नहीं उठाई है। बता दें कि हाल में ही भगवंत नगर कस्बे को एबीसी लाइन से लैस किया गया है। इस दौरान भी यहां घोर अनियमितताएं बरती गई। जर्जर व कमजोर कई पोल ठेकेदार द्वारा नहीं बदले गए। जबकि नगर पंचायत की मार्ग प्रकाश व्यवस्था व्यवस्थित रखनेेे के लिए भी बराबर कर्मचारी कार्यरत है। स्थानीय लोगों का कहना है कि विद्युत विभाग यदि यह कार्य नहीं करवा रहा है तो नगर पंचायत को अपने कर्मचारियोंं के माध्यम से यह कार्य पूर्ण कराना चाहिए था। स्थानीय लोगों ने बरसात के मौसम में करंट उतरने से होने वाली घटना दुर्घटना को टालने के लिए अविलंब सीधा कराए जाने की मांग की है।